
Република Србија

МИНИСТАРСТВО ЗА БРИГУ О 

ПОРОДИЦИ И ДЕМОГРАФИЈУ
                                       Број: 003701263 2026 13420 004 001 012 001
Датум: 17.08.2026. године
Булевар Михајла Пупина 2а, Београд

ПОЗИВ

ЗА ПОДНОШЕЊЕ ПРЕДЛОГА ПРОГРАМА АКТИВНОСТИ ЗА ВРЕМЕ ТРАЈАЊА 
„ДЕЧИЈЕ НЕДЕЉЕ“  У 2026. ГОДИНИ
Министарство за бригу о породици и демографију, упућује јавни позив заинтересованим удружењима да поднесу предлог Програма активности за време трајања ,,Дечије недеље” у 2026. години, који се финансира из буџета Министарства.


Правни основ за реализацију Програма активности за време трајања  ,,Дечије недеље” представља Закон о финансијској подршци породици са децом („Службени гласник РС“ бр. 113/17, 50/18, 46/21-УС, 51/21-УС, 53/21-УС, 66/21, 130/21, 43/23-УС, 62/23, 11/24-УС и 79/24). 

На основу члана 51. став 4. овог закона, као део активности, Влада сваке године доноси Уредбу о утврђивању посебних износа који се плаћају за време трајања ,,Дечије недеље”. 


,,Дечија недеља” се традиционално одржава у првој пуној недељи у месецу октобру, у циљу скретања пажње јавности на децу и младе, на њихове потребе и права у породици, друштву и локалној заједници, право да одрастају у што бољим условима, на једнаке шансе за развој и остварење свих својих потенцијала. 

ЦИЉЕВИ ,,ДЕЧИЈЕ НЕДЕЉЕ”

Циљеви ,,Дечије недеље” су:

· скретање пажње најшире јавности на права и потребе деце; 
·    указивање на одговорност коју породица, школа, држава и њене институције имају у заштити деце, и остваривању њихових права;

· презентација до сада постигнутих резултата; 

· указивање на примере добре праксе и проблеме у остваривању права деце;
· подстицање интерсекторске сарадње у стварању услова за поштовање права, и оптимални развој сваког детета;

· промоција активног учешћа деце у доношењу одлука које се њих тичу;

·    покретање иницијатива и нових акција које доприносе побољшању положаја деце у Републици Србији, и остваривању њихових права;
· скретање пажње деци на њихова права, важност дружења, неговања бриге, подршке и љубави не само за своје најмилије и пријатеље, него за сваког човека и живо биће, јачање вршњачке и међугенерацијске солидарности и комуникације.  

Право на заштиту од свих облика насиља представља основно право сваког детета, утврђено Конвенцијом о правима детета коју је Република Србија ратификовала, обавезавши се на стварање сигурног окружења у породици, институцијама и широј друштвеној средини. Само уједињеним напорима свих друштвених актера можемо осигурати да деца одрастају у безбедном и подстицајном амбијенту, где су заштићена, поштована и охрабрена да остваре свој пун потенцијал.

Ослањајући се на нови Предлог програма за превенцију и заштиту деце од насиља за период 2026–2030. године, једног од кључних приоритета Владе Републике Србије, овогодишња манифестација инсистира на превенцији пре реакције, уз јасну и недвосмислену поруку о нултој толеранцији према насиљу над децом и младима.

Посебна пажња у оквиру планираних активности биће посвећена:

· Раном препознавању ризика и оснаживању деце да препознају и пријаве насиље.

· Едукацији о савременим изазовима, са посебним акцентом на заштиту од дигиталног насиља.

· Оснаживању родитеља, институција и грађана у целини и унапређењу дијалога који негује атмосферу пуног поштовања и разумевања.

Програм „Дечије недеље” чини низ седмодневних активности и акција на републичком и локалном нивоу широм Србије, уз пуно и активно учешће деце. Као највећа национална манифестација за заштиту и промоцију права детета, „Дечија недеља” је идеална прилика да се кроз заједничко деловање институција, цивилног сектора, стручњака и самих младих, локални механизми заштите додатно оснаже. Кроз ове активности, деца се правовремено и адекватно укључују у друштвени живот, учећи се правима, али и развијајући свест о важности сигурног окружења за све.

Како бисмо главну поруку приближили деци и јавности, овогодишња Дечија недеља биће обележена под слоганом:

„Да би деца срећна била: Љубав и поштовање, а не сила!”
Програм активности у време трајања „Дечије недеље” припремаће се и реализовати у сарадњи са удружењем које овим позивом буде одабрано, а које својим искуством у области заштите права детета и превенције насиља може да допринесе остваривању ових стратешких циљева.
ПОДНОСИОЦИ ПРЕДЛОГА ПРОГРАМА

Подносиоци предлога програма могу бити регистрована удружења, која у својим програмима деловања имају активности које доприносе циљевима ,,Дечије недеље”, а које имају најмање пет година искуства у организовању манифестација за децу на републичком нивоу. 

Уз приложену документацију потребно је доставити и доказ о до сада организованим манифестацијама и корисницима услуга удружења, на потписаној и овереној референтној листи. 

НАЧИН ПИСАЊА ПРЕДЛОГА ПРОГРАМА

      1. Сажетак предлога потребно је сачинити на српском језику, обавезно на персоналном рачунару, највише на 2 стране, који мора садржати следеће елементе: 

- податке о подносиоцу предлога програма;

- кратак опис програма;
- циљ програма и очекиване резултате;

- опис активности, трајање, локација и начин њиховог спровођења; 

- укупна средства потребна за реализацију активности, укључујући и све трошкове по основу Уредбе о утврђивању посебних износа који се плаћају за време трајања ,,Дечије недеље“ , као  и свих пратећих трошкова по том основу;

- наративни и табеларни буџет.  
            2. Уз сажетак предлога неопходно је доставити и предлог Програма активности за време  трајања ,,Дечије недеље”, који може бити највише на 6 страна. 

            Уз Одлуку о прихватању програма за финансирање, одабраном предлагачу биће упућен захтев да достави детаљну спецификацију потребних средстава за предложене активности. 

КРИТЕРИЈУМИ ЗА ОЦЕНУ ПРЕДЛОЖЕНОГ ПРОГРАМА
· актуелност програма;

· допринос који програм има у остварењу циљева ,,Дечије недеље” и приоритета у оквиру ове манифестације, које Министарство има за текућу годину;
·    допринос програма реализацији циљева и унапређењу укупне политике Републике Србије према деци;

·     учешће партнерских институција и квалитет досадашњег рада на програмима/пројектима финансираним од стране Министарства;

· компетентност подносиоца предлога програма;

·   капацитети и искуство подносиоца предлога програма у организацији административних послова на националном нивоу (визуелни  идентитет, производња и дистрибуција пропагандног  материјала, доплатних и птт марака);
· креативност и иновативност понуђених решења предлога програма;
· износ финансијских средстава потребних за спровођење програма;

· сразмерност тражених средстава и очекиваних резултата програма активности;
·  јасно састављен, реалан и оправдан буџет;
·      прикупљена средства за време трајања ,,Дечије недеље” у претходне три године, уколико је удружење учествовало у реализацији активности за време трајања ,,Дечије недеље”.
КОРИШЋЕЊЕ ОДОБРЕНИХ СРЕДСТАВА

Одобрена средства удружење може користити искључиво за спровођење прихваћеног програма.

У буџет програма не могу се уврстити трошкови који се односе на плате запослених у удружењу.

Удружење не може користити одобрена средства за промоцију политичких странака или ставова, нити за обављање делатности у циљу стицања профита.

Након реализације одобреног програма, удружење је дужно да извести финансијера о реализацији програма (наративни и финансијски извештај).

 Негативно оцењени извештај цениће се приликом доношења одлука на будућим конкурсима, у којима се удружење буде појављивало као понуђач програма/пројекта.

Финансијер има право да захтева модификацију програма, као и закљученог Уговора, односно по отпочињању реализације Уговора, и то:

·   у односу на евентуалну редукцију буџета Министарства; 

· уколико се покаже да поједине буџетске ставке програма не одговарају реалним потребама и/или трошковима за реализацију програма; 

· уколико се на основу извештаја установи да Удружење у току спровођења није остварило планиране резултате, односно није спровело све планиране активности. 

РОК И НАЧИН ДОСТАВЉАЊА ПРОЈЕКТНИХ ПРЕДЛОГА

Заинтересована удружења дужна су да своје предлоге доставе до 28. августа 2026. године, до 12  часова. 
Потписани и оверени предлози се достављају у затвореној коверти Министарству за бригу о породици и демографију, на адресу: Булевар Михајла Пупина 2а, искључиво препорученом поштом или курирским путем, односно личном доставом. 
На коверти обавезно назначити пуно име и адресу пошиљаоца, назив програма и следећи текст: ,,НЕ ОТВАРАТИ ПРЕ ЗАВРШЕТКА КОНКУРСА”.

Комисија за преглед и процену предлога Програма активности за време трајања ,,Дечије недеље” ће прегледати документацију, сачинити записник и дати предлог о избору програма који ће бити финансиран. 
Одлука о избору биће објављена на интернет страници Министарства.

Министарство ће са одабраним предлагачем закључити Уговор о финансирању Програма у 2026. години.

Овај Позив објављује се на web адреси http://www.minbpd.gov.rs/

